
Text rozhodnutia
Súd: Krajský súd Bratislava Spisová značka: 8Sa/102/2019 Identifikačné číslo súdneho spisu: 1019201754 Dátum vydania rozhodnutia: 27. 03. 2020 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2020:1019201754.1 Uznesenie Krajský súd v Bratislave v právnej veci žalobcu: V. M. Z., nar. XX.XX.XXXX, trvale bytom F. 2, XX-XXX B., A. republika, občan A. republiky, proti žalovanej: Sociálna poisťovňa, ústredie, so sídlom ul. 29. augusta č. 8 a 10, Bratislava, za účasti: UNIPROWEB, s. r. o., so sídlom Palárikova 76, Čadca, IČO: 47 237 171, v konaní o preskúmanie zákonnosti rozhodnutia žalovanej číslo: 65 749-3/2019-BA zo dňa 03. októbra 2019, takto r o z h o d o l : Krajský súd v Bratislave p o s t u p u j e vec vedenú pod sp. zn. 8Sa/102/2019 miestne príslušnému Krajskému súdu v Žiline. o d ô v o d n e n i e : 1. Dňa 27.12.2019 bola Krajskému súdu v Bratislave ako správnemu súdu doručená správna žaloba podaná proti rozhodnutiu žalovanej číslo: 65 749-3/2019-BA zo dňa 03.10.2019 (ďalej iba „napadnuté rozhodnutie“), ktorým potvrdila rozhodnutie Sociálnej poisťovne, pobočka Čadca č. 44 234-2/2019-CA zo dňa 24.07.2019, týkajúce sa žalobcu ako zamestnanca zamestnávateľa UNIPROWEB, s. r. o., so sídlom Palárikova 76, Čadca, IČO: 46 548 122. 2. Z odôvodnenia žaloby vyplýva, že žalobca považuje postup žalovanej, ktorého výsledkom je napadnuté rozhodnutie, z právneho hľadiska za nesprávny, pretože žalovaná nemala právomoc vydať takéto rozhodnutie. Žalovanej žalobca okrem všeobecne nesprávneho posúdenia skutkového a právneho stavu vytkol napr. neprimerané použitie čl. 11 ods. 2 písm. a/ Nariadenia európskeho parlamentu a Rady (ES) č. 883/2004 zo dňa 29.04.2004 o koordinácii systémov sociálneho zabezpečenia, neuvedenie právneho základu vydaného rozhodnutia, porušenie čl. 87 ods. 1 Zákonníka práce a ďalšie právne pochybenia. 3. Podľa § 6 ods. 1 zákona č. 162/2015 Z. z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 4. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 5. Podľa § 9 ods. 1 SSP, konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. 6. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 7. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 8. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 9. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 10. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 11. Skôr ako Krajský súd v Bratislave pristúpil k meritórnemu konaniu vo veci, skúmal svoju miestnu príslušnosť na konanie. Podľa ust. § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak SSP neustanovuje inak. V uvedenej veci je sídlom orgánu, ktorý rozhodol v prvom stupni, sídlo pobočky žalovanej v Čadci. V zmysle ust. § 9 ods. 5 pís. c/ a § 10 zákona č. 221/1996 Z. z. o územnom a správnom usporiadaní SR v spojení s nariadením vlády SR č. 258/1996 Z.z., ktorým sa vydáva zoznam obcí a vojenských obvodov tvoriacich jednotlivé okresy, je mesto Čadca zaradené v časti Prílohy pod okres Čadca patriaci podľa § 2 ods. 27 v spojení s § 3 ods. 6 písm. b/ zákona č. 371/2004 Z. z. o sídlach a obvodoch súdov SR do územnej pôsobnosti Okresného súdu Čadca, ktorého obvod prislúcha do územnej pôsobnosti Krajského súdu v Žiline. 12. V uvedenej právnej veci nie je možné postupovať podľa ust. § 13 ods. 3 SSP, určujúceho miestnu príslušnosť súdu v sociálnych veciach osobitne tak, že na preskúmanie veci podľa ust. § 6 ods. 2 písm. c/ je miestne príslušný krajský súd, v ktorého obvode má žalobca adresu trvalého pobytu a ak takého súdu niet a žalobcom je fyzická osoba, krajský súd, v ktorého obvode sa fyzická osoba zdržuje. Zo skutočností obsiahnutých v podanej žalobe je zrejmé, že žalobca na území Slovenskej republiky nemá trvalý pobyt a nie je zrejmé, či sa na území Slovenskej republiky zdržuje. V súlade s ust. § 13 ods. 3 SSP, v spojení s § 9 ods. 2 SSP by bolo možné postupovať iba v prípade, ak by miestne príslušný súd nebolo možné určiť podľa ust. § 10 až 13 SSP, čo daná právna situácia neposkytuje (viď. napr. uznesenie NS SR sp. zn. 9Nds/5/2018 zo dňa 23. júla 2018 a ďalšie). 13. Vyslovený právny názor je v súlade s konštantnou rozhodovacou praxou Najvyššieho súdu Slovenskej republiky (ďalej aj ako ,,NS SR“) v obsahovo totožných veciach, napr. konaniach vedených pod sp. zn. 8Nds/7/2018, 8Nds/4/2018, 7Nds/5/2018, 7Nds/11/2018, 7Nds/14/2018, 6Nds/4/2018, 6Nds/5/2018, 7Nds/4/2018, 4Nds/3/2018, 4Nds/8/2018, 9Nds/5/2018, 9Nds/11/2018, 9Nds/6/2018, 9Nds/2/2019, 7Nds/2/2019, 9 Nds/14/2019, 9 Nds/15/2019, 9 Nds/16/2019, 7Nds/15/2019, 9Nds/22/2019 a pod.. 14. Sám NS SR napríklad v uznesení sp. zn. 9Nds/12/2018 zo dňa 28.11.2018 konštatoval, že uznesenia NS SR sp. zn. 5Nds/5/2018 zo dňa 28.06.2018 a sp. zn. 5Nds/6/2018 zo dňa 28.06.2018, na ktoré odkazuje vo svojich uzneseniach o postúpení, resp. pri nesúhlase s postúpením Krajský súd v Žiline, predstavujú odklon od konštantnej rozhodovacej praxe v obdobných veciach, ktorý je však ojedinelý. 15. Súd tiež zdôrazňuje, že preskúmanie veci Krajským súdom v Žiline je pre žalobcu a aj ďalšieho účastníka výhodnejšie aj z územného hľadiska, pretože predstavuje rýchlejší a hospodárnejší prístup k súdnej ochrane, v súlade so základným princípom konania obsiahnutým v čl. 17 zákona č. 160/2015 Z. z. Civilný sporový poriadok, ktorému sa v nadväznosti na ust. § 5 ods. 1 SSP podriaďuje aj konanie pred správnym súdom. 16. Vzhľadom k tomu, že na konanie o správnej žalobe je vecne a miestne príslušný Krajský súd v Žiline, súd mu postúpil vec podľa § 18 ods. 2 SSP. Poučenie: Proti tomuto uzneseniu kasačná sťažnosť nie je prípustná (§ 439 ods. 2 písm. d/ SSP).

